Marnus mors met Kiwi-boulers | Netwerk24
Marnus mors met Kiwi-boulers
14 Desember 2019 16:07
Marnus Labuschagne moker nog ’n bal na die middebaangrens onderweg na sy vyftigtal Saterdag teen Nieu-Seeland in Perth.Foto: AP
Marnus Labuschagne gaan kort voor lank in krieketkringe as “Marnus die Magtige” bekend staan.
Dié oud-Klerksdorper het Saterdag, op die derde dag van die middag-aandtoets tussen Australië en Nieu-Seeland in Perth, ’n vyftigtal gevoeg by die drie groot honderdtalle wat hy in sy vorige drie kolfbeurte opgestapel het.
Die 25-jarige Labuschagne het sedert die begin van die Australiese toetsseisoen nou reeds 540 lopies teen ’n gemiddeld van 135 ingeryg.
Danksy sy beurte van 143 en 50 in Perth is Australië stewig in die saal teen die Kiwi’s.
Another fabulous day of Test cricket in Perth! ???
Our boys are in a strong position with two days to play, with a lead of 417 runs.#AUSvNZ pic.twitter.com/2YOQm6L9gz
— Cricket Australia (@CricketAus) December 14, 2019
Nieu-Seeland, wat Saterdag sy eerste beurt op 109/5 hervat het (in antwoord op die Aussies se eerstebeurttelling van 416), is in ’n japtrap vir 166 uitgeknikker. Die haastige hotklou Mitchell Starc het vyf paaltjies vir 52 lopies platgetrek.
Die Aussies het in snikhete toestande besluit om nie die opvolgbeurt af te dwing nie en het ’n tweede keer gaan kolf. Op ’n blad waar die bal al meer oneweredig begin deurskiet het, het hulle uitskeityd met hul telling op 167/6 gestaan – ’n stewige voorsprong van 417 lopies.
Pat Cummins (1*) en Matthew Wade (8*) sal Sondag die Aussies se beurt hervat. – Sportredaksie
Meer oor: Marnus Labuschagne | Krieket | Perth | Nieu-Seeland | Australië | Toets
Klerksdorp-kannetjie ‘kan grote word’
Boertjie Marnus plaas Aussies op wenpad